Noen bryter seg inn i huset ditt. De tar det de vil, og de ødelegger og skader hjemmet ditt.

Du anmelder innbruddet, og forventer at de norske lovene skal hjelpe deg. Fordi det er derfor de er der, ikke sant?

For å hjelpe. For å sette en stopper for uretten som blir gjort.

Du søker etter hjelp og forteller om opplevelsen din.

Så får du spørsmålene:

Sa du tydelig ifra om at du ikke ville at de skulle bryte seg inn i huset ditt?

Viste du fysisk at du ikke hadde lyst til at de skulle ta tingene dine?

Var det noe i huset ditt som kunne friste andre?

Hadde du gitt noen tegn som gjorde at de kanskje trodde at det var greit?

Sa du nei?

Det høres tullete ut, ikke sant? At man må si nei eller vise fysisk motstand for at lovbruddet skal telle som akkurat det, et lovbrudd.

Likevel, dette er spørsmål mange voldtektsofre får.

I 2013 gjorde Amnesty en undersøkelse.

Den viste at hver fjerde person i Norge mener at en kvinne er helt eller delvis ansvarlig for å ha blitt voldtatt dersom hun frivillig blir med en mann på nachspiel.

Hver tiende mann mener at kvinner som er kjent for å ha mange partnere er helt eller delvis ansvarlig for å bli voldtatt.

Disse tallene blir bekreftet i studier gjort i 2023.

Vi trenger en lov som motsier disse holdningene, og som legger ansvaret på overgriperen.

I dag har vi ikke den loven Norge trenger.

Vi har blitt fortalt at det kommer en ny samtykkelov, men lovforslaget har mangler.

Det er fare for at loven vil legge ansvaret på den som blir utsatt for voldtekt.

Ifølge loven må en person utrykke motvilje gjennom ord eller handlinger.

Først da, regnes det som voldtekt.

Men;

Hva om du er så beruset at du ikke klarer å snakke? Er det ikke voldtekt da?

Hva om du blir så redd at du blir helt stum? Er det ikke et lovbrudd da?

Hva om du ikke tør å si nei, fordi du er så redd for hva som skjer om du ikke gir etter?

Er det din egen feil da?

En studie fra overgrepsmottaket i Stockholm viste at 70% av kvinnene hadde opplevd en frysreaksjon under voldtekt.  
En frysreaksjon er ikke viljestyrt.  
Kroppens reaksjon kan ikke kontrolleres.  
  
Om du fryser til,  
om du ikke klarer å vise motvilje,  
er det din egen feil da?

Det nye lovforslaget er ikke samtykkeloven vi trenger.

Dette kan få de som blir utsatt for overgrep til å velge å ikke anmelde, i frykt for at deres opplevelse ikke var et lovbrudd fordi de ikke ga et tydelig nok nei.

Traumene må offeret uansett bære med seg resten av livet. Med denne loven må offeret også bære med seg ansvaret for traumet. Det blir tungt.

Forslaget er et svik mot alle som er utsatt for overgrep, både menn og kvinner.

Et svik mot ungdommen som ikke har det rettsvernet de har krav på.

Et svik mot samfunnet.

En samtykkelov må signalisere at voldtekt ikke handler om å ha en plikt til å si nei eller vise motvilje på en bestemt måte.

Det skal være den som ønsker seksuell aktivitet sitt ansvar å forsikre seg om at den andre parten deltar frivillig og har lyst til å delta.

Amnesty krever at vi får en rettferdig samtykkelov i Norge. Til nå er det samlet inn over 25 000 signaturer, som skal sendes til justisministeren.

Det gir håp for at vi sammen kan få rettferdighet, for at vi sammen kan endre loven.

Jo flere signaturer, jo sterkere effekt.

Norge trenger en samtykkelov som fastslår at stillhet ikke er samtykke.

Finn fram mobilen din, gå inn på nettsiden til Amnesty, og skriv under du også.

Et stjålet maleri kan erstattes, et knust selvbilde kan være ødelagt for alltid.